በድንበር አካባቢዎች ኮሮናን ለመከላከል እየተሠራ ነው – አቶ አሻድሊ ሐሰን የቤኒሻንጉል ጉሙዝ ክልል ርዕሰ መስተዳድር
 በሁለተኛው አገራዊ የአረንጓዴ ልማት የንቅናቄ ሥራዎች በክልሉ ከ70 ሚሊየን በላይ ችግኞች እንደሚተከሉ የቤኒሻንጉል ጉሙዝ ክልል አስታወቀ። የኮሮና ሥርጭትን ለመከላከል በድንበር አካባቢዎች የሚደረገው ቁጥጥር ተጠናክሮ መቀጠሉም ተገልጿል። የክልሉ ርዕሰ መስተዳድር አቶ አሻድሊ ሐሰን በተለይ ለአዲስ ዘመን እንዳሉት ክልሉ ታላቁ የሕዳሴ ግድብ መገኛ ከመሆኑም ጋር ተያይዞ የተፈጥሮ ሀብቱን በሚያጎለብትና የብዝሃ ሕይወት የአጠባበቅ ሂደቱን በዘላቂነት ውጤታማ በሚያደርግ መልኩ የክብካቤ ሥራዎች መሥራት እንዳለባቸው ቁርጠኛ አቋም ተይዞ እየተሠራ እንደሆነ ተናግረዋል።  ርዕሰ መስተዳድሩ እንደገለፁት፤ በዘንድሮው የአረንጓዴ አሻራ የንቅናቄ ሥራዎች በክልሉ በሚገኙ ሁሉም ዞኖችና ወረዳዎች ከ70 ሚሊየን በላይ ችግኞች መተከል እንደሚገባቸው ዕቅድ ተይዞ ሰፊ ሥራዎች ተሠርተዋል። በየደረጃው በሚገኙ የችግኝ ማፍያ ጣቢያዎችም በቂ ችግኞች ተዘጋጅተዋል፤ የሚተከሉባቸው ቦታዎች ተለይተዋል፤ የሚተክላቸውና የሚንከባከባቸው ማህበረሰብ ግንዛቤ እንዲፈጠርለት ተደርጓል። በየደረጃው የሚገኝ ባለሙያና አመራርም በተግባሩ ላይ የጋራ ግንዛቤ በመያዝ ዝግጅቱን አጠናቅቆ ወደተግባር ተሰማርቷል። ይሄን የአረንጓዴ አሻራ የማሳረፍ ታሪካዊ የችግኝ ተከላ ሥራም የዓለም የብዝሃ ሕይወት ቀን በተከበረበት ዕለት በመተከል ዞን ማንዱራ ወረዳ እንደተጀመረ አስረድተዋል። አቶ አሻድሊ እንዳሉት የሕዳሴው ግድብ ውሃ በደለል እንዳይሞላና ትውልዱንም፣ አገሪቱንም የሚያሻግር እድሜ እንዲኖረው በክልሉ፣ በተፋሰሱ አካባቢዎችና በየትኛውም ቦታ የሚገኙ ደኖችን በእንክብካቤ መያዝ ይገባቸዋል። መያዝ ብቻም ሳይሆን ተጨማሪ ችግኞች በመትከል እንደ ልጅ ተንከባክቦ ማሳደግ አስፈላጊ ነው።  በመሆኑም ይሄን ተግባር ከአራት አምስት ዓመታት በፊት አቅደው እየሠሩበት ከመሆኑም በላይ ባለፉት ሁለት ዓመታት የተፈጠረው ታላቅ አገራዊ የችግኝ ተከላ ንቅናቄ ደግሞ የበለጠ ግለትና መነቃቃትን እንደፈጠረላቸው አቶ አሻድሊ አብራርተዋል።  ከጥቂት ዓመታት ወዲህ ማህበረሰቡ ለችግኝ ተከላ የሚያሳየውና የሚያደርገው ተሳትፎ በእጅጉ እንደጨመረ የሚያነሱት ፕሬዚዳንቱ ችግኞችን ተክሎ መተው ብቻም ሳይሆን ተክሎ ማሳደግን፣ ከእንስሳት ንክኪ መጠበቅን፣ ከሰደድ ዕሳት መከላከልንና ተንከባክቦ መያዝን እያጎለበተ እንደመጣ ይናገራሉ። ማህበረሰቡ ይሄን የሚያደርገው በሕዳሴው ግድብ ላይ ያለው የባለቤትነት ስሜት ከፍተኛ ከመሆኑም በላይ ልጆቹና አገሪቱ ተጠቃሚ እንዲሆኑ ካለው ከፍተኛ ፍላጎት የመነጨ ነው። ስለዚህ የክልሉ ማህበረሰብ የዓለም ሥጋት በሆነው የኮሮና ወረርሽኝ ተጋላጭ እንዳይሆን በየዕለቱ በትኩረት እየተሠራም እንደሆነ አስረድተዋል።  ክልሉ ከሌሎች አጎራባች አገራት ጋር የሚዋሰንባቸው አካባቢዎች ረዥምና ሰፊ ከመሆናቸው ጋር ተያይዞ የሚታወቁና የማይታወቁ በርካታ በሮች መኖራቸውን የሚያነሱት አቶ አሻድሊ፤ በእነዚህ መንገዶች የሚገቡ አካላት የማህበረሰቡን ጤና አደጋ ላይ እንዳይጥሉት በጥንቃቄ እየተሠራ ነው። በሚታወቁ የመውጫና የመግቢያ በሮችም አስፈላጊው ቁጥጥር እየተደረገ ነው። የሙቀት ልኬት ይከናወናል ነው ያሉት። ከዚያ በተጨማሪም የየአቅራቢያው የለይቶ ማቆያ ቦታዎች ተዘጋጅተው አገልግሎት በመስጠት ላይ ናቸው ብለዋል።  ከደቡብ ሱዳንና ከሌሎችም አጎራባች አገራት ሰዎች በከፍተኛ ሁኔታ ወደ ክልሉ የመግባት አዝማሚያ እንደነበራቸው የተናገሩት ፕሬዚዳንቱ፤ እነዚህን ሁኔታዎች በብቃት ተቆጣጥሮ ሥርዓት በማስያዝ በኩል በድንበር ላይ የሚገኙ የፀጥታ አካላት የአንበሳውን ድርሻ እየተወጡ ነው ብለዋል። አቶ አሻድሊ እንዳሉት አሁንም ወረርሽኙ እንደቀጠለ ቢሆንም ድንበሮቹን ያለመሰልቸት 24 ሰዓት ሙሉ በንቃት በመጠበቃቸው መልካም ፍሬዎች ታይተዋል። ሊመሰገኑም ይገባል። የደቡብ ሱዳን ዜጎች ለህክምና ፍለጋና መድሐኒት ለመግዛት በሚል እንዲሁም በሌሎች አያሌ ምክንያቶች ወደ ኢትዮጵያ (ወደክልሉ) ዘልቀው መግባት ይፈልጋሉ። እነዚህን የውጭ ዜጎችና ሌሎችንም በማቆያ በተገቢው እንዲስተናገዱ መደረጉ ለመቆጣጠርና ለመምራት ምቹ ሁኔታዎች ተፈጥረዋል። ይህም ተጠናክሮ ይቀጥላል።  በተያዘው የአረንጓዴ አሻራ ንቅናቄ በአገሪቱ አምስት ቢሊዮን ችግኞችን ለመትከል አቅጣጫ ተቀምጦ እየተሠራ መሆኑ ይታወሳል። አዲስ ዘመን ሰኔ 6/2012